钦定古今图书集成/理学汇编/经籍典/第138卷 > 《汉韩婴诗外传二》 > 《泮水二》
## 钦定古今图书集成/理学汇编/经籍典/第138卷 > 《汉韩婴诗外传二》 > 《泮水二》

当舜之时，有苗不服。其不服者，衡山在南，岐山在北，
左洞庭之陂，右彭泽之水，由此险也。以其不服，禹请
伐之，而舜不许，曰：“吾喻教犹未竭也。久喻教而有苗民请服。天下闻之，皆薄禹之义而美舜之德。《诗》曰：‘载
色载笑，匪怒伊教’。舜之谓也。”问曰：“然则禹之德不及
舜乎？”曰：“非然也。禹之所以请伐者，欲彰舜之德也。故
善则称君，过则称己”，臣下之义也。假使禹为君，舜为
臣，亦如此而已矣。夫禹可谓达乎？为人臣之大体也。